b'\n_START_ARTICLE_\nRuneinnskriftene p\xc3\xa5 Henn\xc3\xb8y\n_START_PARAGRAPH_\nRuneinnskriftene p\xc3\xa5 Henn\xc3\xb8y er i alt ni runeinnskrifter p\xc3\xa5 en steinblokk p\xc3\xa5 Henn\xc3\xb8ya i Bremanger kommune, Sogn og Fjordane. Blokka ligger i en s\xc3\xb8rvendt vik p\xc3\xa5 vestsiden av \xc3\xb8ya. Vika ligger ut mot et trangt sund mellom \xc3\xb8ya og fastlandet. Dette har opp gjennom tiden v\xc3\xa6rt en mye brukt ankerplass._NEWLINE_Sommeren 1925 var Johs. B\xc3\xb8e ved Vingen for \xc3\xa5 dokumentere helleristningene der. Han fikk da h\xc3\xb8re om runene p\xc3\xa5 Henn\xc3\xb8ya og laget et notat om det. Det var f\xc3\xb8rst i 1935 at han og Magnus Olsen fikk anledning til \xc3\xa5 reise ut og registrere innskriftene.'